Solidariteit bereik gunstige loonaanbod met staalreus - Solidariteit WêreldSolidariteit Wêreld
Tuis › Mediaverklarings › Solidariteit bereik gunstige loonaanbod met staalreus
Die vakbond Solidariteit het vandag aangekondig dat hy daarin kon slaag om gelyke grond met die staalreus, ArcelorMittal Suid-Afrika (AMSA), te bereik en die partye het 'n loonooreenkoms onderteken waarby alle partye baat.
Dit volg nadat die vakbond op 13 Julie sy dispuut met AMSA na die Bedingingsraad vir die Metaal- en Ingenieursbedryf (MEIBC) verwys het omdat onderhandelinge ná verskeie loononderhandelingsrondes geen vrugte afgewerp het nie.
Volgens Marius Croucamp, adjunkhoofsekretaris van Solidariteit se metaal- en ingenieursbedryf, behels die aanbod 'n driejaarloonooreenkoms met 'n 7%-verhoging in die mediese bydrae en 'n 7%-loonverhoging vir werknemers op H- en I-graderings en 'n 7,5%-verhoging vir werknemers op die J- en K-graderings vir jaar 1. In jaar 2 en 3 sal 'n 7%-verhoging vir alle graderings en toelae geld.
Croucamp sê dat die verhoging en die verhoogde toelaag terugwerkend vanaf 1 April vanjaar verreken sal word. Croucamp het ook daarop gewys dat die ander vakbond steeds in 'n dispuut met die werkgewer gewikkel is en dat daar dus nog verandering kan kom. "Indien die ander vakbond 'n beter aanbod kry, sal die aanbod ook vir ons lede geld," het Croucamp gesê.
"Ons is verheug oor die ooreenkoms aangesien dit voorsiening maak vir stabiliteit in die werksomgewing en werksekerheid aan ons lede bied," het Croucamp saamgevat.